MT Il-Ġurnal Uffiċjali ta’ l-Unjoni Ewropea C 236/18

Pubblikazzjoni ta' applikazzjoni skond l-Artikolu 6(2) tar-Regolament tal-Kunsill (KE) Nru 510/2006 dwar il-protezzjoni ta' l-indikazzjonijiet geografiċi u d- denominazzjonijiet ta' l-oriġini għal prodotti u oġġetti ta' l-ikel agrikoli

(2007/C 236/09)

Din il-pubblikazzjoni tagħti d-dritt li l-applikazzjoni tiġi oġġezzjonata skond l-Artikolu 7 tar-Regolament tal-Kunsill (KE) Nru 510/2006 (1). L-oġġezzjonijiet għandhom jaslu għand il-Kummissjoni fi żmien sitt xhur mid-data tal-pubblikazzjoni.

SOMMARJU

REGOLAMENT TAL-KUNSILL (KE) Nru 510/2006

“ALHEIRA DE VINHAIS”

KE Nru: PT/PGI/005/0460/20.04.2005

DOP ( ) IĠP ( X )

Dan is-sommarju jipprovvdi l-elementi ewlenin ta' l-ispeċifikazzjoni tal-prodott għall-finijiet ta' informazzjoni.

1. Dipartiment responsabbli fl-Istat Memrbu:

Isem: Gabinete de Planeamento e Políticas Indirizz: Rua Padre António Vieira, n.o 1-8.o P-1099-073 Lisboa Telefown: (351) 213 819 300 Feks: (351) 213 876 635 e-mail: gppaa@gppaa.min-agricultura.pt

2. Grupp:

Isem: ANCSUB — Associação Nacional de Criadores de Suínos de Raça Bísara Indirizz: Edifício da Casa do Povo, Largo do Toural P-5320-311 Vinhais Telefown: (351) 273 771 340 Feks: (351) 273 770 048 e-mail: ancsub@bisaro.info Kompożizzjoni: Produtturi/proċessuri ( X ) Oħrajn ( )

3. Tip ta' prodott:

Klassi 1.2: Prodotti tal-laħam (imsajrin, immellħin, affumigati)

4. Speċifikazzjkoni

(sommarju tar-rekwiżiti skond l-Artikolu 4(2) tar-Regolament (KE) Nru 510/2006)

4.1 Isem: “Alheira de Vinhais”

4.2 Deskrizzjoni: Zalzett affumigat, magħmul mil-laħam tal-majjal tar-razza Bisaro jew razez imħallta, li 50 % minnhom huma tat-tip Bisaro (annimali F1, riżultat ta' taħlit bejn ir-razza pura Bisaro, irreġistrata fir-reġistru tar-razza, u qżieqeż ta' razez oħra), laħam tat-tjur (għall-istokk biss), ħobż tal-qamħ reġjonali u żejt taż-żebbuġa minn Trás-os-Montes (dawn huma essenzjali biex jagħtu togħma speċifika, riħa u palat lill-prodott), imħawra bil-melħ, it-tewm u l-paprika. Iz-zalzett għandu forma ta' nagħla, huwa madwar 30 ċm twil b'sezzjoni ċilindrika u dijametru ta' madwar 2 ċm. Jiżen bejn 170 u 200 gramma u għandu kulur kannella safrani. Meta z-zalzetta tinqata', il-kontenut jidher omoġenju għalkemm huwa possibbli li jiġu distinti xi strippi tal-laħam.

4.3 Żona ġeorgrafika: Minħabba l-metodu tradizzjonali applikat għall-produzzjoni, is-sorsi ta' l-għalf ta' l-annimali, is-sengħa tradizzjonali tan-nies tal-lokal fit-trobbija ta' l-annimali, u l-kundizzjonijiet pedaloġiċi meħtieġa għall-iżvilupp tal-bażi alimentari, użati biex tiġi estratta materja prima li hija inekwivokament ta' kwalità distintiva, iż-żona li fiha jitwieldu, jitrabbew, jissemmnu, jinqatlu u jitqattgħu l-qżieqeż tar-razza Bisaro u razez imħallta użati għall-produzzjoni ta' Alheira de Vinhais, hija limitata għall-muniċipalitajiet ta' Alfândega da Fé, Bragança, Carrazeda de Anciães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso and Vinhais fid-distrett ta' Bragança, u għall-muniċipalitajiet ta' Alijó, Boticas, Chaves, Mesão Frio, Mondim de Basto, Montalegre, Murça, Régua, Ribeira de Pena, Sabrosa, Santa Marta de Penaguião, Valpaços, Vila Pouca de Aguiar and Vila Real fid-distrett ta' Vila Real, peress li l-bażi alimentari u l-għarfien tas-sengħa tat-trobbija ta' l-annimali rikjesti, huma limitati għal din iż-żona.

Fid-dawl tal-kundizzjonijiet klimatiċi rikjesti għall-produzzjoni ta' Alheira de Vinhais, is-sengħa tan-nies u l-metodi lokali applikati, kostanti u dejjiema, iż-żona ġeografika għall-ipproċessar hija limitata għall-muniċipalitajiet ta' Alfândega da Fé, Bragança, Carrazeda de Anciães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso and Vinhais fid-distrett ta' Bragança.

4.4 Prova ta' l-oriġini: Alheira de Vinhais jista' jiġi prodott biss f'impjanti ta' l-ipproċċessar liċenzjati, misjuba fiż-żona ta' l-ipproċċessar imsemmija aktar 'il fuq. Il-proċess kollu ta' produzzjoni huwa suġġett għal sistema rigoruża ta' kontroll, biex tkun żgurata l-identifikazzjoni sħiħa tal-prodott. Il-materja prima tiġi mill-qżieqeż tar-razza Bisaro, irreġistrati fir-reġistru żootekniku tar-razza, jew qżieqeż imħallta (F1), li wieħed mill-ġenituri tagħhom ikun tar-razza Bisaro, irreġistrat fil-ktieb tar-reġistru żootekniku ta' l-annimali adulti, imrobbija fuq art li tista' tiġi maħduma b'mod tradizzjonali u semi-intensiv, u li tgawdi minn sorsi tradizzjonali ta' għalf ta' l-annimali. Ta' min jinnota li l-qżieqeż jieklu għadd konsiderevoli ta' qastan li jagħti lil-laħam kwalitajiet organolettiċi distintivi u identifikabbli. Il-qżieqeż jinqatlu u jitqattgħu f'impjanti liċenzjati li jinsabu, għaż-żewġ proċessi, fiż-żona ġeografika tal-prodott. L-ipproċċessar jista' jsir biss f'impjanti awtorizzati mill-grupp, wara li l-awtorità ta' kontroll tkun tat l-approvazzjoni tagħha. Il-marka ta' ċertifikazzjoni fuq kul unità tiġi mmarkata, biex tiżgura l-identifikazzjoni tar-razzett minn fejn joriġina l-prodott. L-oriġini tal-prodott jita' jiġi ppruvat f'kull waqt tal-katina tal-produzzjoni permezz ta' numru tas-serje, li għandu jiġi indikat fuq il-marka ta' ċertifikazzjoni.

4.5 Metodu tal-produzzjoni: Il-laħam tal-majjal (ir-ras, il-falda, iż-żaqq u biċċiet maqtugħin) jinqata' f'biċċiet ta' daqs medju u l-karkassi tat-tjur jinqatgħu mit-tul u jitgħallew f'ilma bil-melħ. Il-ħobż jinqata' f'biċċiet irqaq u jitħalla bil-qoxra, li mbagħad tirtab meta titpoġġa fl-istokk jaħraq. Il-bqija tal-ħwawar (it-tewm, il-paprika u ż-żejt taż-żebbuġa Trás-os-Montes) u strippi ta' laħam tal-majjal, jiżdiedu ma' din it-taħlita. Wara li titħawwar kif suppost, it-taħlita minnufih tiddaħħal ġo musrana tal-majjal, li tingħalaq b'mod partikolari, billi l-musrana tiddawwar u ssir għoqda fiha. Iz-zalzetta tiġi ffumigata bil-mod il-mod fuq ħatab reġjonali (ballut jew qastan) u tiġi trattata jew stabbilizzata (għal aktar minn 8 ijiem). Alheira de Vinhais jitqiegħed fis-suq bħala zalzetta sħiħa u huwa dejjem ippakjat minn qabel, fil-post ta' l-oriġini. Minħabba l-karatteristiċi u l-kompożizzjoni tal-prodott, ma jistax jinqata'. Jiġi ppakjat f'materjal speċjali, li meta jiġi f'kuntatt mal-prodott, la jagħmillu ħsara u lanqas ma jbiddillu l-karatteristiċi tigħu, f'atmosfera normali u kkontrollata jew f'vakwu. L-ippakjar jista' jsir biss fiż-żona ġeografika ta' l-ipproċċessar biex ikunu żgurati l-identifikazzjoni u l-kontroll u biex ikun hemm ħarsien kontra bdil fit-togħma tal-prodott u fil-karatteristiċi mikrobijoloġiċi.

4.6 Rabta: L-importanza tat-trobbija tal-qżieqeż f'dan ir-reġjun, li tmur lura għal bosta snin, tidher pereżempju mill-preżenza ta' skulturi żoomorfiċi u minn referenzi għal dawn l-annimali f'reġistri muniċipali differenti. Ir-relazzjoni bejn il-prodott u ż-żona ġeografika toħroġ mir-razza (indiġena) ta' l-annimali, is-sorsi lokali ta' l-għalf użat, s-sengħa fl-għażla tal-biċċiet tal-laħam, l-iffumigar bl-użu ta' ħatab lokali u proċess ta' trattament li jsir f'postijiet kesħin u nexfin fir-reġjun.

4.7 Awtorità ta' spezzjoni:

Isem: Tradição e Qualidade — Associação Interprofissional para Produtos Agro-Alimentares de Trás-os-Montes Indirizz: Av. 25 de Abril, 273 S/L P-5370-202 Mirandela Telefown: (351) 278 261 410 Feks: (351) 278 261 410 E-mail: tradição-qualidade@clix.pt

Tradição e Qualidade ġie rikonoxxut li jissodisfa r-rekwiżiti ta' Standard 45011:2001

4.8 Tikketjar: It-tikketjar għandu jinkludi dan li ġej: il-kliem “Alheira de Vinhais — Indicação Geográfica Protegida” (Indikazzjoni Ġeografika Protetta), il-logo tal-Komunità, il-logo għall-prodotti Vinhais riprodott hawn taħt u l-marka ta' ċertifikazzjoni, li għandha tindika l-isem tal-prodott, id-denominazzjoni/indikazzjoni kkonċernata, l-awtorità ta' kontroll u n-numru tas-serje (kodiċi numeriku jew alfanumeriku li jassigura l-identifikazzjoni tal-prodott).

(1) ĠU L 93, 31.3.2006, p. 12.